ΨΗΦΙΣΜΑ ΤΟΥ ΣΥΜΒΟΥΛΙΟΥ της 27ης Νοεμβρίου 1995 σχετικά με τις βιομηχανικές πτυχές της εγκαθίδρυσης της κοινωνίας των πληροφοριών, όσον αφορά την Ευρωπαϊκή Ένωση (95/C 341/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι η Λευκή Βίβλος «Ανάπτυξη, ανταγωνιστικότητα, απασχόληση», η οποία υποβλήθηκε στο Ευρωπαϊκό Συμβούλιο των Βρυξελλών το Δεκέμβριο του 1993, υποστηρίζει την ανάπτυξη πολιτικής για την προώθηση ενός κοινού χώρου πληροφοριών και, ειδικότερα, τη βελτίωση της αποτελεσματικότητας της ευρωπαϊκής βιομηχανίας τεχνολογιών πληροφορίας και επικοινωνιών (ΤΠΕ) 7

τα συμπεράσματα του Ευρωπαϊκού Συμβουλίου της Κέρκυρας του Ιουνίου 1994 επί της έκθεσης της ομάδας υψηλού επιπέδου, υπό την Προεδρία του αντιπροέδρου της Επιτροπής κ. Bangemann, με τίτλο «Η Ευρώπη και η παγκόσμια κοινωνία των πληροφοριών» 7

ότι το Ευρωπαϊκό Συμβούλιο των Καννών του Ιουνίου 1995 τόνισε το αναπτυξιακό δυναμικό νέων τομέων (λόγου χάριν τα πολυμέσα) και τη δημιουργία θέσεων απασχόλησης σχετικών με την προώθηση της κοινωνίας των πληροφοριών και ζήτησε να συνεχιστεί η θέσπιση του ενδεδειγμένου ρυθμιστικού πλαισίου για την ανάπτυξή της με παράλληλη μέριμνα για την πολιτιστική ποικιλομορφία και την ισότιμη πρόσβαση στις νέες αυτές υπηρεσίες 7

την ανακοίνωση της Επιτροπής, του Ιουλίου 1994 με τίτλο «Προς την Ευρώπη της κοινωνίας των πληροφοριών: σχέδιο δράσης», καθώς και την ανακοίνωση της Επιτροπής σχετικά με μια μεθοδολογία για την υλοποίηση των εφαρμογών της κοινωνίας των πληροφοριών του Μαΐου του 1995 7

την πράσινη βίβλο για την ελευθέρωση της υποδομής των τηλεπικοινωνιών και των δικτύων καλωδιακής τηλεόρασης του Οκτωβρίου 1994 και το ψήφισμα του Συμβουλίου του Νοεμβρίου 1994,

Ι

1. Εκτιμά ότι η απάντηση στις προκλήσεις της κοινωνίας των πληροφοριών αποτελεί για την Ευρωπαϊκή Ένωση πολιτική προτεραιότητα με στόχο τη δημιουργία απασχόλησης, τη βελτίωση του βιοτικού επιπέδου, την αύξηση της ανταγωνιστικότητας του παραγωγικού μηχανισμού και την ενίσχυση της οικονομικής και κοινωνικής συνοχής της Ένωσης.

2. Εκτιμά ότι οι τεχνολογίες των πληροφοριών και των επικοινωνιών έχουν μεγάλη σημασία για την οικονομική ανταγωνιστικότητα και ότι ως παράγων κινητοποίησης επενδύσεων, θα αποτελέσουν σημαντικό παράγοντα ανάπτυξης της οικονομίας.

3. Εκτιμά ότι οι επιχειρήσεις πρέπει να εξασφαλίσουν και να βελτιώσουν τη βιομηχανική ανταγωνιστικότητα και οι δημόσιες αρχές να προωθήσουν την ανάπτυξη ενός ανταγωνιστικού περιβάλλοντος και να δημιουργήσουν το κατάλληλο νομικό και κανονιστικό πλαίσιο.

ΙΙ

4. Κρίνει ότι η ανάπτυξη της κοινωνίας των πληροφοριών επιδρά στην ευρωπαϊκή βιομηχανία διττά:

- έχει επιπτώσεις στην εν γένει ανταγωνιστικότητα του παραγωγικού μηχανισμού, καθότι η βιομηχανία χρησιμοποιεί τις υποδομές και τις υπηρεσίες πληροφοριών,

- έχει άμεσες επιπτώσεις στην ευρωπαϊκή βιομηχανία πληροφοριών, ως προμηθευτής των φορέων, των παντοειδών παραγωγών περιεχομένου και των παρεχόντων υπηρεσίες πληροφοριών, καθώς και στους χρήστες.

5. Υπογραμμίζει ότι ο τομέας του περιεχομένου των πληροφοριών θα έχει μεγάλη σημασία για το μέλλον της κοινωνίας των πληροφοριών, και προσθέτει ότι η βιομηχανία παροχής υπηρεσιών πληροφοριών θα πρέπει να αναπτυχθεί ευρέως.

6. Αναγνωρίζει ότι ο βαθμός αποδοχής των νέων υπηρεσιών από τους χρήστες αποτελεί καθοριστικό παράγοντα για την ουσιαστική ανάπτυξη της κοινωνίας των πληροφοριών. Η σημαντική ανακύπτουσα βιομηχανική ζήτηση θα έχει ως αντικείμενο τόσο τα δημόσια και ιδιωτικά δίκτυα τηλεπικοινωνιών και την εκμετάλλευση υπηρεσιών πληροφοριών που συνδέονται με αυτά, όσο και τον τομέα δημιουργίας περιεχομένου και παραγωγής.

7. Θεωρεί ότι η ανάπτυξη των τεχνολογιών πληροφορίας και επικοινωνιών στην κοινωνία των πληροφοριών θα εξαρτηθεί από την εξέλιξη στους ακόλουθους τομείς:

- Νέες εφαρμογές

Βασική σημασία ενέχει ο εντοπισμός εφαρμογών οι οποίες δημιουργούν υψηλή συγκέντρωση προηγμένων υπηρεσιών πολυμέσων και έχουν πολλαπλασιαστικό αποτέλεσμα, έτσι ώστε η προσφορά να αυξηθεί κάθετα μέσω οικονομιών κλίμακας.

Πολλές από τις εφαρμογές αυτές, και πέραν της ευθύνης που ανήκει κατά κύριο λόγο στην ιδιωτική πρωτοβουλία, αφορούν κοινωνικοοικονομικούς τομείς με έντονη κρατική συμμετοχή (δημόσια διοίκηση, υγεία, εκπαίδευση, περιβάλλον).

- Δημόσια δίκτυα επικοινωνιών

Η τροφοδοσία των δικτύων δημόσιας χρήσης αποτελεί σημαντικό τμήμα της ζήτησης εξοπλισμού μεταγωγής και διαβίβασης, καθώς και διαρκώς περιπλοκότερων συστημάτων ελέγχου και διαχείρισης των δικτύων αυτών.

- Επικοινωνίες και επιχειρήσεις

Η ζήτηση των επιχειρήσεων, που προέρχεται από τους μεγάλους βιομηχανικούς ομίλους και τον χρηματοπιστωτικό κυρίως τομέα, παρουσιάζει τις μεγαλύτερες αναπτυξιακές δυνατότητες.

Η ανάγκη διασύνδεσης των ιδιωτικών δικτύων οδηγεί, από την πλευρά της, σε έντονη ζήτηση ειδικού εξοπλισμού και λογισμικού.

- Εξοπλισμός των χρηστών

Ο εξοπλισμός των ιδιωτών είναι ένα από τα βασικά στοιχεία για την ικανοποίηση της ζήτησης που καθιστά βιώσιμη την ανάπτυξη των νέων δικτύων και υπηρεσιών της κοινωνίας των πληροφοριών.

Η επαγγελματική χρήση του εξοπλισμού αυτού εκ μέρους ιδιωτών, ανεξαρτήτων επαγγελματιών και ποικίλων μικροεπιχειρήσεων (εργαστήρια, διανομή, κ.λπ.), θα δημιουργήσει ταχέως αυξανόμενη ζήτηση.

8. Τονίζει ότι είναι σημαντικό να ολοκληρωθεί σύμφωνα με το προβλεπόμενο χρονοδιάγραμμα η διαδικασία ελευθέρωσης των τηλεπικοινωνιών που κίνησε η Ευρωπαϊκή Ένωση.

9. Αναγνωρίζει ότι, σε γενικές γραμμές, η ευρωπαϊκή βιομηχανία, από άποψη τεχνολογίας και παραγωγής, κατέχει εξαιρετική θέση στον τομέα εξοπλισμού των τηλεπικοινωνιών, έχει στέρεη βιομηχανική βάση στον οπτικοακουστικό τομέα και μεγάλη ικανότητα ανάπτυξης λογισμικού παρότι είναι τρωτή σε κάποια σημεία.

10. Τονίζει ότι η ανάπτυξη της κοινωνίας των πληροφοριών, λόγω ιδίως των συνεχών αλλαγών που επιφέρει στην οργάνωση των μεθόδων παραγωγής των επιχειρήσεων, θα πρέπει να συμβάλει αποτελεσματικά στην εξάλειψη των περιφερειακών μειονεκτημάτων και στην ενίσχυση της οικονομικής και κοινωνικής συνοχής της Ευρωπαϊκής Ένωσης.

ΙΙΙ

ΚΑΛΕΙ ΤΗΝ ΕΠΙΤΡΟΠΗ:

1. Να προωθήσει στις πολιτικές, στις στρατηγικές και στις δράσεις της Ευρωπαϊκής Ένωσης και ιδιαίτερα στην εφαρμογή του τέταρτου προγράμματος-πλαισίου έρευνας και ανάπτυξης, την ανάπτυξη των τεχνολογιών πληροφορίας και επικοινωνιών στη βιομηχανία, δίνοντας ιδιαίτερη προσοχή στις μικρομεσαίες επιχειρήσεις.

2. Να αναλάβει την εκπόνηση μελέτης για τις επιπτώσεις της κοινωνίας των πληροφοριών στην ανταγωνιστικότητα των διαφόρων κλάδων, ξεκινώντας από τη σημερινή κατάσταση της ευρωπαϊκής βιομηχανίας και προτείνοντας τις κατάλληλες πρωτοβουλίες που θα συμβάλουν στη βελτίωση της θέσης της σε παγκόσμιο επίπεδο.

3. Οι πρωτοβουλίες αυτές θα πρέπει να εξετασθούν στο πλαίσιο μιας πολιτικής που θα συνοδεύει τη διαδικασία ελευθέρωσης των τηλεπικοινωνιών της Ευρωπαϊκής Ένωσης. Οι πρωτοβουλίες αυτές θα μπορούν να ενθαρρυνθούν με τον κατάλληλο προσανατολισμό των υφισταμένων στην Κοινότητα μέσων και την αποτελεσματική και συντονισμένη χρήση τους.

4. Να συνεχίσει τις πρωτοβουλίες που συμβάλλουν στην προώθηση της βιομηχανίας περιεχομένου και νέων υπηρεσιών πληροφοριών, λαμβανομένης υπόψη της ανάγκης να μετακυληθούν τα στοιχεία αυτά στο σύνολο της βιομηχανίας.

5. Να συνεχίσει να εξετάζει τα διάφορα πρότυπα σχέδια και τις άλλες πειραματικές ενέργειες που εκτελούνται σε ευρωπαϊκό επίπεδο και στα διάφορα κράτη μέλη για τη δημιουργία της κοινωνίας των πληροφοριών, προωθώντας τη διάδοση των αποτελεσμάτων και των καλύτερων πρακτικών.

6. Να λάβει υπόψη, στα σημερινά και μελλοντικά προγράμματα-πλαίσιο έρευνας και ανάπτυξης, τις προτεραιότητες που εναρμονίζονται με τα αποτελέσματα των ανωτέρω αναλύσεων και ευνοούν περισσότερο την ανάπτυξη της βιομηχανίας.

7. Να μελετήσει, στα πλαίσια της προαναφερόμενης πολιτικής, τις δυνατότητες που ανοίγουν οι κοινές δράσεις, σε επίπεδο Ένωσης και κρατών μελών, των οποίων στόχος είναι:

- η ενίσχυση της συνεργασίας μεταξύ ευρωπαϊκών επιχειρήσεων, ιδίως στην περίπτωση των ΜΜΕ,

- η ενίσχυση των ενεργειών τυποποίησης που διευκολύνουν την ταχεία εισαγωγή νέων υπηρεσιών, την πρόσβαση στις πληροφορίες και την ανταλλαγή πληροφοριών.

8. Να συνεχίσει την ανάλυση των εμποδίων και των συνεπειών νομικής και κανονιστικής φύσεως που συνδέονται με την ανάπτυξη ενός ανοικτού και ανταγωνιστικού περιβάλλοντος.

9. Να υποβάλει στο Συμβούλιο, εντός του 1996, μια ανακοίνωση που θα περιλαμβάνει τις δράσεις που πρέπει να τεθούν σε εφαρμογή σε επίπεδο Ένωσης, προκειμένου να δημιουργηθεί ένας ανταγωνιστικός βιομηχανικός χώρος, ικανός να αντιμετωπίσει τις προκλήσεις και τις προσδοκίες της κοινωνίας των πληροφοριών, καθώς και να υποβάλλει, περιοδικώς στο Συμβούλιο εκθέσεις για την εξέλιξη των πρωτοβουλιών που σχετίζονται συγκεκριμένα με τις βιομηχανικές πτυχές της κοινωνίας των πληροφοριών.